钦定古今图书集成/明伦汇编/官常典/第563卷 > 柳仲郢
## 钦定古今图书集成/明伦汇编/官常典/第563卷 > 柳仲郢

按《旧唐书柳公绰传》：“公绰子仲郢，字谕蒙。元和十三
年，进士擢第，释褐秘书省校书郎。牛僧孺镇江夏，辟
为从事。仲郢有父风，动修礼法，僧孺叹曰：‘非积习名
教，安能及此’。入为监察御史，五年，迁侍御史。富平县
人李秀才，籍在禁军，诬乡人斫父墓柏，射杀之，法司
以专杀论，文宗以中官所庇，决杖配流。右补阙蒋系”
上疏论之，不省。仲郢执奏曰：“圣王作宪，杀人有必死
之令；圣明在上，当官无坏法之臣。今秀才犯杀人之
科，愚臣备监决之任。此贼不死，是乱典章。臣虽至微，
岂敢旷职。其秀才未敢行决，望别降敕处分。”乃诏御
史萧杰监之。杰又执奏，帝遂诏京兆府行决，不用监
之，然朝廷嘉其守法。会昌中，三迁吏部郎中，李德𥙿
颇知之。武宗有诏减冗官，吏部条疏，欲牒天下州府
取额外官员。仲郢曰：“诸州每冬申阙，何烦牒耶？”幸门
顿塞，仲郢条理旬日，减一千二百员，时议为惬。迁谏
议大夫。五年，淮南奏吴湘狱，御史崔元藻覆按得罪，
仲郢上疏理之，人皆危惧。德𥙿知其无私，益重之。武
宗筑望仙台，仲郢累疏切谏，帝召谕之曰：“聊因旧址
增葺，愧卿忠言。”德𥙿奏为京兆尹，谢日言曰：“下官不
期太尉恩奖及此，仰报厚德，敢不如奇章门馆。”德𥙿
不以为嫌。时废浮图法，以铜像铸钱。仲郢为京畿铸
钱使，钱工欲于模加新字，仲郢止之，唯淮南加“新”字。
后竟为僧人取之为像，设钟磬纥于泉。诉表甥刘诩
殴母，“诩为禁军小校”，仲郢不俟奏，下杖杀，为北司所
谮，改右散骑常侍，权知吏部尚书铨事。宣宗即位，德
𥙿罢相，出仲郢为郑州刺史。周墀自江西移镇滑台，
过郑，观其境内大理，甚奖之。俄而墀入辅政，迁为河
南尹。莅事逾月，召拜户部侍郎。居无何，墀罢知政事。
同列有疑仲郢与墀善，左授秘书监。数月，复出为河
南尹，以宽惠为政，言事者以为不类京兆之政。仲郢
曰：“辇毂之下，弹压为先；郡邑之治，惠养为本。何取类
耶？”大中年，转梓州刺史、剑南东川节度使。孔目吏边
章简者，以货交近幸，前后廉使无如之何。仲郢因事
决杀，部内肃然，不俟行法而自理。在镇五年，美绩流
闻。征为吏部侍郎，入朝未谢，改兵部侍郎，充诸道盐
铁转运使。大中十二年罢使，守刑部尚书。咸通初，转
兵部，加金紫光禄大夫、河东男，食邑三百户。俄出为
兴元尹、山南西道节度使。凤州刺史卢方乂以轻罪
决部民，数日而毙。其妻列诉，又旁引他吏，械系满狱。
仲郢召其妻谓之曰：“刺史科小罪诫人，但本非死刑，
虽未出辜，其实病死。”罚方乂百直，系者皆释，郡人深
感之。因决赃吏过当。以太子宾客分司东都。逾年，为
虢州刺史。数月，检校尚书左仆射、东都留守。盗发先
人墓，弃官归华原。除华州刺史，不拜。数月，以本官为
郓州刺史、天平军节度观察等使，授节钺于华原别
墅，卒于镇。初，仲郢自拜谏议后，每迁官，群乌大集于
昇平里第，廷树戟架皆满，凡五日而散。诏下，不复集，
家人以为候，唯除天平乌不集。仲郢严礼法，重气义，
尝感李德𥙿之知。大中朝，李氏无禄仕者。仲郢领盐
铁时，取德𥙿兄子从质为推官，知苏州院事，令以禄
利赡南宅。令狐绹为宰相，颇不悦。仲郢与《绹书》自明，
其要云：“任安不去，常自愧于昔人；吴咏自裁，亦何施
于今日。李太尉受责既久，其家已空，遂绝蒸尝，诚增痛恻，绹深感叹。”寻与从质正员官。仲郢以礼法自持，
私居未尝不拱手，内斋未尝不束带。三为大镇，厩无
名马，衣不熏香。退公布卷，不舍昼夜。《九经》《三史》一钞；
魏、晋已来南北史，再钞，手钞分门三十卷，号《柳氏自
备》。又精释典，《瑜伽》《智度大论》皆再钞，自馀佛书，多手
记要义。小楷精谨，无一字肆笔。撰《尚书二十四司箴》，
韩愈、柳宗元深赏之。有文集二十卷。子珪、璧、玭。